Miestny odbor Matice slovenskej Nedožery-Brezany, Obecný úrad Nedožery-Brezany a Regionálne kultúrne centrum v Prievidzi spolu s

Folklórnou skupinou Pobedimčan z Pobedima si vás dovoľujú pozvať dňa 3. augusta 2019 na Ľudový jarmok Pod vŕbičkami v Nedožeroch-Brezanoch.

Doprava je zabezpečená klimatizovaným autobusom. Odchod autobusu z Pobedima bude 3. augusta 2019 o 13.00 hod. od zdravotného strediska. Poplatok za každého účastníka je 6,00 EUR. Záujemcovia sa môžu prihlásiť do 31. júla 2019 vrátane, u pani Evy Pogranovej č.d. 74. Odchod z Nedožier-Brezán je naplánovaný na 20.00 hod. večer.

Ľudový jarmok už po šiestykrát privíta v príjemnom prírodnom areáli zručných ľudových remeselníkov a umelcov. Títo remeselníci pracujú starými remeselnými technikami a z pôvodných materiálov, prípadne staré techniky používajú na novodobé materiály.

Čo-to sa naučíte od keramikára, korytára, drotára či ošietkára. Okrem toho sa môžete podučiť pradeniu, pleteniu košíkov či vyšívaniu krivou ihlou.

Ak Vám pri potulkách remeslami vyhladne, budú pre Vás pripravené domáce koláče, pagáče či guláš a o smäde tiež nebudete. Pre deti aj dospelých sú nachystané rôzne hry a môžu sa povoziť na koníkovi.

 Návštevníkom poobedie spríjemnia svojimi vystúpeniami folkloristi z **FSk Pobedimčan** z Pobedima, **FSk Stráne** z Važca a **Gajdošská muzika** **Bosoráci z Piechova**. Na záver zahrá do tanca **Piechovská muzika**.

Folklórna skupina Pobedimčan vás srdečne pozýva.